Doložka 
finančných, ekonomických, environmentálnych vplyvov, 
vplyvov na zamestnanosť a podnikateľské prostredie

1.	Odhad dopadov na verejné financie

Uskutočňovanie súhrnu opatrení navrhnutých v „Stratégii plnenia Dlhodobého zámeru štátnej vednej a technickej politiky do roku 2015” (ďalej len “stratégia plnenia dlhodobého zámeru”) bude mať dopad na zvyšovanie  nárokov na podnikateľské zdroje. Navrhované opatrenia budú  realizované z prostriedkov štátneho rozpočtu, ako aj z prostriedkov štrukturálnych fondov a prostriedkov 7. rámcového programu EÚ pre výskum, technický rozvoj a demonštrácie (ďalej len „7.RP“).   

Výdavky štátneho rozpočtu, potrebné na uskutočnenie opatrení stratégie plnenia dlhodobého zámeru, však budú zabezpečené v rámci schválených limitov výdavkov dotknutých rozpočtových kapitol na príslušný rozpočtový rok v období rokov 2008 - 2010. Výdavky štátneho rozpočtu budú v  súlade s vývojom výdavkov štátneho rozpočtu schválených vládou SR dňa 11. 10. 2007 v materiáli Ministerstva financií SR „Návrh rozpočtu verejnej správy na roky 2008 až 2010“.

Na uskutočňovaní opatrení stratégie plnenia dlhodobého zámeru sa budú z podstatnej časti podieľať aj prostriedky štrukturálnych fondov, a to hlavne z Európskeho fondu regionálneho rozvoja (ďalej len „ERDF“) a tiež z Európskeho sociálneho fondu (ďalej len „ESF“). Prostriedky ERDF budú poskytované na plnenie opatrení plnených prostredníctvom operačného programu „Výskum a vývoj“ a prostriedky ESF budú poskytované na plnenie opatrení plnených prostredníctvom operačného programu „Vzdelávanie“, prostriedky ERDF budú poskytované na plnenie prostredníctvom operačného programu „Konkurencieschopnosť a hospodársky rast“.

Tab. 1 Odhad celkových výdavkov alokovaných na jednotlivé programy v rokoch 2008 - 2010 
ROK	2008	2009	2010	
ŠP VaV (mld. Sk)*	0,36 	1,21	1,46	
APVV (mld. Sk)*	0, 97	1,21	1,46	
OP VaV (Eur)**	167 379 330,00	161 076 075,00	148 600 352,00	
OPV (Eur)**	85 480 552,00	82 402 308,00	76 262 834,00	
OP KaHR (Eur)**	106 842 402,00	102 818 877,00	94 855 311,00	
Skratky: ŠP VaV – štátne programy výskumu a vývoja, APVV –  Agentúra na podporu výskumu a vývoja, OP VaV – operačný program „Výskum sa vývoj“, OPV - operačný program „Vzdelávanie“, OP KaHR – operačný program „Konkurencieschopnosť a hospodársky rast“
Vysvetlenie: * - údaj za rok 2008 je z vládou schváleného „návrhu rozpočtu verejnej správy na roky 2008 – 2010“. Vzhľadom k tomu, že tento materiál neobsahuje údaje na roky 2009 a 2010, údaje za tieto roky boli prevzaté z vládou SR schváleného „Dlhodobého zámeru štátnej vednej a technickej politiky do roku 2015“.
** -  Finančné prostriedky operačných  programov sú alokované po rokoch len celkovo a nie  na úroveň prioritných osí alebo opatrení. 

2.	Odhad dopadov na obyvateľov, hospodárenie podnikateľskej sféry a iných právnických osôb

Navrhované opatrenia budú základom pre realizovanie cieľov dlhodobého zámeru do roku 2010 a  v súlade s disponibilnými finančnými zdrojmi budú prispievať ku hospodárskemu a spoločenskému rozvoju krajiny a rozvoju vedomostnej spoločnosti. 

Navrhované opatrenia svojim zameraním budú prispievať ku zvyšovaniu kvality života obyvateľov a k rozvoju podnikateľských aktivít z hľadiska požadovaného  ekonomického rastu.

Vzhľadom k tomu, že veda a technika sú rovnako faktormi podmieňujúcimi rozvoj hospodárstva, navrhnuté opatrenia prispejú k plneniu cieľov hospodárskej politiky Slovenska.

3.	Odhad dopadov na životné prostredie

Opatrenia navrhované v stratégii plnenia dlhodobého zámeru budú v plnom rozsahu rešpektovať a dodržiavať priority a ciele štátnej environmentálnej politiky schválené vládou SR a NR SR v “Stratégii, zásadách a prioritách štátnej environmentálnej politiky z roku 1993 a v národnom environmentálnom akčnom programe II (uzn. vlády SR č. 1112/1999).
Rovnako pri realizovaní opatrení budú dodržiavané ustanovenia zákona č. 127/1994 Z. z. o posudzovaní vplyvov na životné prostredie v znení neskorších predpisov.

4.	Odhad dopadov na zamestnanosť

Príslušné navrhované opatrenia budú  mať pozitívny dopad na zvýšenie počtu odborne erudovaného manažmentu v oblasti vedy a techniky na Úradoch samosprávnych krajov, ktorý bude realizovaný reštrukturalizáciou existujúcich pracovných miest a nebude zakladať nároky na zvýšenie počtu štátnozamestnaneckých miest, a preto nebude mať dopad na zvýšenie zamestnanosti. 

5.	Analýza vplyvov na podnikateľské prostredie

Opatrenia navrhované v stratégii plnenia dlhodobého zámeru pozitívne ovplyvnia podnikateľské prostredie, nakoľko sú zamerané na zvyšovanie kvalifikácie ľudských zdrojov vo výskume a vývoji vo všetkých sektoroch výskumu a vývoja a teda aj v podnikateľskom. Rovnako zabezpečia jeho rozvoj prostredníctvom využívania výsledkov výskumu a vývoja.